লম্বায় প্রায় ৩২ ফুট। ওজন প্রায় চার হাজার কিলোগ্রাম। মাঝ সমুদ্রে নয়, ব্রাজিলের রিও ডি জেনেইরোর সৈকতে দেখা মিলল এমনই এক বিশাল তিমির। সম্ভবত ঢেউয়ের তোড়ে দিক ভুল করে সৈকতে আটকে পড়ে সে। প্রায় এক দিন আটকে থাকার পর স্থানীয়দের চেষ্টায় অক্ষত অবস্থায় সমুদ্রে ফিরে গিয়েছে তিমিটি। স্থানীয় সূত্রে খবর, গত সপ্তাহে রিও ডি জেনেইরোর সৈকতে আটকে পড়ে বিশাল এই তিমিটি। বিপুল ওজনের ফলে এটিকে সমুদ্রে ফেরত পাঠাতে বেশ খানিকটা সময় লেগে যায়। খবর ছড়িয়ে পড়তেই তিমি দেখার জন্য প্রায় শ’খানেক মানুষ ভিড় জমান সেখানে। ঘটনাস্থলে উপস্থিত পর্যটকরা ব্যস্ত হয়ে পড়েন ছবি তুলতে। প্রায় ২৪ ঘণ্টা ধরে বিশাল আকৃতির ওই তিমিটি রিওর সমুদ্র সৈকতে আটকে ছিল। শেষ পর্যন্ত স্থানীয় বাসিন্দাদের উদ্যোগে ঘণ্টা খানেকের চেষ্টায় তিমিটিকে সমুদ্রে ফেরানো সম্ভব হয়। এক প্রত্যক্ষদর্শীর তোলা তিমি উদ্ধারের সেই ভিডিও এখন ছড়িয়ে পড়েছে সোশ্যাল মিডিয়ায়। দেখে নেওয়া যাক সেই ভিডিওটি।